કોર્પોરેશન દ્વારા શહેરમાં ગત તા.૧પ ઓક્ટોબર, ર૦૦૮ના દિવાળીના તહેવારો દરમ્યાન નાગરિકોને બીઆરટીએસ સર્વિસની સોગાત અપાઇ હતી. તે વખતે આરટીઓથી ચંદ્રનગર (વાસણા) વચ્ચેના બીઆરટીએસ રૂટનું તત્કાલીન મુખ્યપ્રધાન અને વડા પ્રધાન નરેન્દ્ર મોદીના હસ્તે વિધિવત્ ઉદ્ઘાટન કરાયું હતું. આમ તો બીઆરટીએસના આ રૂટ પર છેક ત્રણ મહિના સુધી નાગરિકોને મફત મુસાફરીનો લહાવો આપીને બીઆરટીએસ સર્વિસનું લોકોમાં ઘેલું લગાવ્યું હતું. આરટીઓથી ચંદ્રનગર (વાસણા) વચ્ચે પ્રથમ વાર તંત્રે રોડની બન્ને તરફ સાઇકલ ટ્રેક બનાવ્યો હતો. શહેરના ૧૩ર ફૂટના આ રસ્તા પર બન્ને બાજુ આશરે ૧.ર મીટરનો સાઇકલ ટ્રેક બનાવ્યા બાદ સત્તાવાળાઓએ તેને પિરાણા સુધી લંબાવ્યો હતો. ત્યારબાદ નારોલથી નરોડાના બીઆરટીએસ કોરિડોર અને આરટીઓથી ચાંદખેડાના બીઆરટીએસ કોરિડોર પર સાઇકલ ટ્રેકનું નિર્માણ કરાયું હતું.